
Fitoremediáció rézzel szennyezett szőlőültetvény talajon

A környezeti elemek közül a talaj az, mely kulcsfontosságú szerepet játszik élelmiszereink termesztésében. Nagyon fontos, hogy termőtalajaink egészséges állapotban maradjanak, mert kultúrnövényeink termeszthetőségének alapfeltétele a tiszta, jó minőségű termőtalaj.
Az ipar rohamos fejlődése, az egyre több fosszilis tüzelőanyagra működő jármű és a mezőgazdaság széleskörű kemizálása sajnos nagyban hozzájárul talajaink elszennyeződéséhez.
A nehézfémekkel szennyezett talajok komoly környezeti problémát jelentenek világszerte. Bizonyos mértékben az ember saját magának köszönheti ezen problémákat,ezért feladata is,hogy megoldást találjon a problémák enyhítésére.
A növényekkel történő talajtisztítási eljárások nem csak anyagi szempontból előnyösek, hanem a talajra gyakorolt kedvező hatásuk miatt is. Ma már számos növényről ismert, hogy képes egy vagy több nehézfémet nagyobb mennyiségben felhalmozni. A szakirodalom ezeket a növényeket hiperakkumulátoroknak nevezi.
Kutatásom két nagy biomassza tömegű növényre terjedt ki a fehér mustárra és a rostkenderre. Kísérletem során arra voltam kíváncsi, hogy a rézzel szennyezett szőlőtalajból mekkora mennyiségű rezet tudunk kivonni a fehér mustár segítségével. Fontosnak tartom a keletkezett biomassza hasznosítását is. A talajtisztítási eljárás során ne hulladékot termeljünk, hanem a kedvező talajtani hatás mellett egy olyan biomassza keletkezzen, mely máshol akár talajerő fenntartás céljából kedvező tulajdonságú lehet.



